ฝีสุกและแตก แต่แตกบริเวณผิวที่บวมแดง มีนำ้หนองปนเลือดไหลออกมา จะมีวิธีดูแลต่อไปอย่างไรคะ ดูแลด้วยตัวเองได้หรือไม่คะ หรือต้องไปหาเพื่อกินยาและผ่าฝีออกคะ หากรักษาด้วยตัวเองมีโอกาสกลับมาเป็นซำ้อีกมั้ยคะ อาการตอนนี้คือไม่มีไข้ และไม่มีอาการปวดค่ะ
สวัสดีค่ะ ฝี แม้จะแตกแล้ว แต่หนองก็ยังอาจระบายออกมาไม่หมด ซึ่งก็จะทำให้ฝีไม่หาย และอาจลุกลามอักเสบต่อมากขึ้นได้ ดังนั้น หากฝีมีขนาดใหญ่ และยังคงมีน้ำหนองอยู่ภายใน แนะนำควรไปพบแพทย์ เพื่อให้การดูแล โดยการ กรีดผ่าระบายเอาหนองออกให้หมด และทำแผลต่อ รวมถึงพิจารณาจ่ายยาปฏิชีวนะให้ทานค่ะ หลังจากนั้น ก็ควรต้องทำแผลต่อทุกวัน โดยอาจทำเองได้ หากทำได้อย่างถูกต้อง คือให้เช็ดทำความสะอาดผิวหนังรอบๆ ด้วยยาฆ่าเชื้อ เช่น แอลกอฮอล์ หรือโพวิโดน ไอโอดีน แต่ไม่ใส่เข้าไปในบาดแผล (เพราะจะทำให้แผลหายช้าได้) แล้วใช้ผ้าก๊อซปราศจากเชื้อชุบน้ำเกลือสำหรับล้างแผลให้พอหมาดๆ ใส่ไปในหลุมของแผล และใช้ผ้าก็อซที่แห้งปิดทับไว้ ควรทำแผลวันละ 1-2 ครั้ง ที่สำคัญคือห้ามให้แผลโดนน้ำ หากวันไหนมีเหงื่อออกมาก อาจต้องทำแผลบ่อยขึ้น ซึ่งหากทำแผลจนหายสนิทแล้ว ก็ไม่กลับมาเป็นอีก หากไม่ได้มีเหตุที่ทำให้เป็นฝีขึ้นมาอีก เช่น การมีขนคุด มีสิ่งแปลกปลอมอยู่ในผิวหนัง การเกิดบาดแผล เป็นต้น